  Майя Бывальцева Удмуртиын шуръёс но чугун сюрес вамен выжъёсты тупатъян мынэ. Туэ тямыс объектъёсын ужаны чаклало. Со сярысь улосвыл тӧролэн но кивалтэтлэн пресс-службазы ивортэ. Одӥгез тужгес бадӟымез объект – Сарапулысь Гончаром нимо ульчаысь чугун сюрес вамен выж. Сое 2019-тӥ арын выльдыны кутскизы ни, ужъёсты туэ сӥзьыл йылпумъяны кулэ. Нош 20-тӥ инвожое ужан мынон-ветлонэз усьтыны чаклало. Со сяна, инвожое Ижкар – Ува сюрес вылысь Ягуречка шур вамен выжез тупатъян борды басьтӥськизы. Отын 14,1 метръем выжез но со доры нуись 92,9 метр мында сюресэз выльдозы. Та дыре выж куашкан калэ вуэмын, отчы 20 тонналэсь секыт машинаосты уг лэзё. Тупатъян ужъёс 21 миллион 300 сюрс манет тыр усёзы. Озьы ик Сарапул – Кияса сюреслэн 16-тӥ иськемысьтыз бызись ошмес вамен куать метръем выжез тупатъяны кутскизы. Ужъёслы 5 миллион 900 сюрс манет висъязы. Озьы ик таяз арын тупатъяны чаклало: - Дэбес – Кез сюрес вылысь Лып шур вамен выжез; - Баграш-Бигра – Иваново-Самарское сюрес вылысь Уйвайка шур вамен выжез (Норья черкогурт вӧзын); - (Сарапул – Каракулино) – Пиянзь – Черново – Татарстанлэн гожез сюрес вылысь Котовка шур вамен выжез; - Вотка котыр сюрес вылысь чугун сюрес вамен выжез; - Сарапул – Вотка сюрес вылысь ву кошкон гумыез. Удмуртиысь сюресъёс вылын шуръёс но чугун сюрес вамен 364 выжъёс лыдъясько, соослэн оглом кузьдалазы 13 сюрс метр луэ. Улосвыл кивалтэтлэн тӧроез Ярослав Семёнов верамъя, 118-эз выжъёс тупатъямез кулэ каро. Ми «Мосты и путепроводы» программае пыриськыны куриськон сётӥмы, 2021-тӥ арын со «Кышкыттэм но ӟечлыко автомобиль сюресъёс» йӧскалык ӵектос улсын быдэсъяськоз. Со понна ми туэ ини 10 выжъёслы проектно-сметной ужкагазъёс дасяськомы но сизьым выжъёсты эскеромы Ярослав Семёнов, Удмуртиысь кивалтэтлэн тӧроезТодэ вайытом, та нуналъёсы Удмуртиын Сьӧлта котыр тупатъям сюресэз уже кутӥзы. Тегъёс: Авто Ижкар Удмуртия тупатъянужъёс ЯрославСемёнов выжъёс 100ар  